許靖韻廣州開騷由頭喊到尾 演出前陷自我懷疑怕Fans嫌悶冇人睇
許靖韻(Angela)2024巡迴音樂會第一場日前在廣州中山紀念堂舉行,全場爆滿。Angela全晚唱出27首歌,當中7首歌以鋼琴、木結他及電結他自彈自唱,施展混身解數落力演出。
這次Angela高度參與了整個音樂會的構思,開場第一首歌《K歌之王》便以鋼琴自彈自唱,演唱不久便哽咽起來,原來開場前Angela回憶起開Show前種種對自己的懷疑,「啱啱討論好rundown時自己對自己充滿懷疑,就係靠住大家嘅信念,去啦!練啦!又驚rundown悶,怕失望,怕冇人想睇。」各種問號和自我審查,直到上台的第一眼,看到滿座的燈海,便忍不住在第一首歌就哭了出來!除此之外,她同時又回想起早年參加女團選秀節目《創造101》的畫面,「我平時係極少喊,做show都好少喊,都唔知做咩今晚,但係我今晚唱呢首歌嘅時候,諗返起其實呢首歌畀咗好多嘢我。」
去到演唱會第二部份,Angela拿着木結他自彈自唱時,再次憶起一路以來的奮鬥歷程,終於忍不住在台上爆喊。Angela表示這支mini木結他是她人生第一支買的結他,多年來一直陪伴着她,走過街頭busking、casting、上過不同舞台演出,「好耐之前,我直情孭咗佢返嚟廣州casting,所以今晚我會覺得,好想再彈呢一支木結他。」她坦言準備這個show期間十分緊張,中途又遇到很多挫折,被失望及沮喪的情緒包圍,「我唔知你哋而家會唔會都有經歷緊一個咁樣嘅階段,雖然我而家喊緊,但希望你哋今晚睇完呢個show可以帶到正能量畀你哋,因為我覺得就算你而家唔係主角,但係你哋都可以成為主角,因為你哋每一個都係主角。」
隨後她又分享開show前遇上一件窩心小故事,「早幾日去做宣傳嘅時候,我去咗地鐵站打卡,見到個妹妹,佢見到我好驚訝,佢好似認得我,但係佢又冇講嘢,我同事好好,問佢:『你使唔使影相?』佢話因為返學冇帶電話,我話唔緊要,佢就喺書包拎咗張我嘅即影即有相出嚟,佢竟然帶住返學!我覺得:『嘩!好sweet。』佢擺咗喺書包,話冇諗過今日會見到我。」原來小妺妺當日去了中山紀念堂,想感受一下這個場地、預想開show時的氣氛,「因為嚟唔到睇我嘅show,同埋佢想去買一啲我嘅應援物,因為佢覺得好靚。我覺得好窩心亦都好感動,我唔知佢今晚喺唔喺度,我希望佢大個之後可以嚟到睇我嘅音樂會,我亦都繼繼唱緊歌嘅話。」全場隨即報以熱烈掌聲。音樂會結束後,粉絲好評如潮,希望盡快公佈下一站巡迴音樂會的地點。